
Πριν απ΄ όλα, νομίζω πως, οφείλουμε μια εξήγηση, προς κάθε κατεύθυνση, και κυρίως προς τους πολίτες. 

Τι μας έφερε Αυγουστιάτικα σε έκτακτο συνέδριο με μοναδικό θέμα τα οικονομικά της Αυτοδιοίκησης;


Συγκεκριμένα λοιπόν

· Το σοβαρότατο οικονομικό πρόβλημα όλων ανεξαίρετα των Δήμων και των Κοινοτήτων της χώρας. Σε μια κατηγορία μάλιστα Δήμων, τους λεγόμενους υπερχρεωμένους,  η απειλή της κατάρρευσης δεν αποτελεί υπερβολή. 

· Η ενδεχόμενη αλλαγή του βασικού Νόμου που διέπει τα οικονομικά της Αυτοδιοίκησης (Νόμος 1828). Δεν είμαστε κατά των αλλαγών αλλά δεν κατανοούμε τι σημαίνει η αλλαγή σ΄ ένα Νόμο που ποτέ δεν εφαρμόστηκε στο ακέραιο. 

· Το γεγονός ότι διανύσαμε τα δύο τρίτα του έτους και κανένας Οργανισμός Τοπικής Αυτοδιοίκησης σε όλη τη χώρα δε γνωρίζει επακριβώς τα έσοδα του. Η έννοια του σοβαρού προγραμματισμού, που είναι απαραίτητος στις μέρες μας, είναι κυριολεκτικά γράμμα κενό περιεχομένου. 

Τα ερωτήματα φυσικά που γεννιούνται απ΄ την πιο πάνω εξήγηση είναι πολλά και εύλογα. 

Είναι τόσο σοβαρό το πρόβλημα;

Πώς και πότε δημιουργήθηκε;

Ποιοι ευθύνονται για τη δημιουργία του; 

Μπορεί και με ποιους τρόπους να ξεπεραστεί;

Οι στερεότυπες απαντήσεις εδώ και χρόνια αφορούν την περικοπή θεσμοθετημένων πόρων και την αναντιστοιχία πόρων και αρμοδιοτήτων. 

Θα προσπαθήσω ν΄ απαντήσω στα ερωτήματα αυτά με τον απλούστερο δυνατό τρόπο γιατί χρόνια τώρα διεξάγεται ένας ¨διάλογος κουφών¨.

Δε χρειάζεται να είναι κανείς ειδικός για να διαπιστώσει ότι το οικονομικό πρόβλημα είναι αποτέλεσμα αναντιστοιχίας εσόδων και εξόδων. Ή αλλιώς πόρων και δαπανών. 

Οι βασικές πηγές εσόδων της Τ.Α.

και η περικοπή των πόρων.

Τρεις είναι οι βασικές πηγές εσόδων της Τοπικής Αυτοδιοίκησης.

-Κεντρικοί Αυτοτελείς Πόροι (ΚΑΠ).

-Ίδια δημοτικά έσοδα.

-Πρόγραμμα Δημοσίων Επενδύσεων (ΠΔΕ), που τα τελευταία χρόνια έχει σχεδόν ταυτιστεί με τα Κοινοτικά Πλαίσια Στήριξης (ΚΠΣ). 

Τα ΚΠΣ αποτελούν τη σημαντικότερη πηγή εσόδων, με καταλυτική επίδραση στην ανάπτυξη της χώρας αλλά και κάθε μιας τοπικής κοινωνίας. Ωστόσο επηρεάζουν ελάχιστα τη λειτουργικότητα και την κατάσταση των ΟΤΑ, ως οικονομικών μονάδων. 

Οι ΚΑΠ περικόπτονται συστηματικά όλα τα χρόνια και το αποτέλεσμα είναι ιδιαίτερα σοβαρό. 

Ο Νόμος 1828 καθιέρωσε την αυτοτέλεια των πόρων προς την Αυτοδιοίκηση και η μη εφαρμογή του είναι η βασική αιτία δυσπιστίας μεταξύ Κυβέρνησης και Αυτοδιοίκησης.

Η διαμάχη πριν από οικονομική είναι θεσμική και βαθύτατα πολιτική. 

Οι ισχυρισμοί απ΄ την πλευρά της Κυβέρνησης τα τελευταία χρόνια αναφέρονται στην οικονομική στενότητα που σχετίζεται με την ΟΝΕ και την Ολυμπιάδα. 

Οφείλουμε ν΄ αναγνωρίσουμε ότι η επίκληση της Κυβέρνησης είναι πραγματική.

Κανένας σ΄ αυτή την αίθουσα δεν μπορεί να αμφισβητήσει το μέγεθος της προσπάθειας και την τεράστια σημασία της ΟΝΕ.

Ούτε βέβαια είναι σοβαρό να ισχυριστούμε ότι κακώς διοργανώνουμε την Ολυμπιάδα, ένα χρόνο πριν τη διεξαγωγή της.

Αυτή η αλήθεια που με θάρρος και παρρησία χρόνια τώρα αναγνωρίζουμε όλοι οι αιρετοί της Αυτοδιοίκησης δεν μπορεί να συγκαλύπτει μια άλλη, εξίσου μεγάλη, αλήθεια. 

Είναι υπαρκτές και συγκεκριμένες οι δυνάμεις μέσα στο κράτος και την Κυβέρνηση αλλά και σ΄ ένα μέρος του πολιτικού κόσμου της χώρας που τα πραγματικά προβλήματα της οικονομίας τα χρησιμοποιούν ως άλλοθι. 

Είναι αυτοί που αρνούνται συστηματικά τη μεταρρύθμιση του αναχρονιστικού και υπερσυγκεντρωτικού μοντέλου της χώρας, γιατί πολύ απλά έτσι βλέπουν να έχουν ρόλο. 

Είναι οι ίδιοι που γενικεύουν αυθαίρετα μεμονωμένα αρνητικά φαινόμενα στο χώρο της Αυτοδιοίκησης.

Είναι οι ίδιοι που επί τρία χρόνια αρνούνται την από κοινού με την ΚΕΔΚΕ  παρακολούθηση των χρηματοδοτήσεων προς την Αυτοδιοίκηση.

Είναι, τέλος, αυτοί που αντιμετωπίζουν το θεσμό της Αυτοδιοίκησης ως παράρτημα του Κράτους, ξεχνώντας ότι οι ΟΤΑ διοικούνται από αιρετούς. 

Επανερχόμενος στο οικονομικό σκέλος του προβλήματος πρέπει να θυμίσω ότι οι μη αποδοθέντες πόροι του Ν. 1828 απ΄ το 1989 μέχρι σήμερα ανέρχονται, περίπου, στα 3 δις ευρώ. 

Σε ό,τι αφορά τα ίδια έσοδα η εικόνα δεν είναι ενιαία. 

Πρώτα απ΄ όλα, σ΄ ένα μεγάλο μέρος της Αυτοδιοίκησης και συγκεκριμένα στους μικρούς Καποδιστριακούς Δήμους, οι δυνατότητες άντλησης ίδιων εσόδων είναι μηδαμινές.

Η μόνη χείρα βοηθείας στην κατηγορία αυτή των Δήμων δόθηκε από την ΚΕΔΚΕ με την θεσμοθέτηση του ελάχιστου κόστους λειτουργίας.

Ούτε όμως και στους Δήμους που έχουν δυνατότητα άντλησης ίδιων εσόδων η εικόνα είναι ενιαία.

Σε αρκετούς Δήμους θεσμοθετημένοι ίδιοι πόροι, όπως το τέλος παρεπιδημούντων, ή το 2% επί των ακαθαρίστων εσόδων σε εστιατόρια, ζαχαροπλαστεία κ.τ.λ., εισπράττονται ελλιπέστατα ή και καθόλου. 

Η ευθύνη των αιρετών στις περιπτώσεις αυτές είναι τεράστια και συνεπάγεται βαρύτατες κυρώσεις γιατί πρόκειται για αδικήματα. 

Αναρωτιέται όμως κανείς εύλογα, γιατί τόσα χρόνια δεν έχουν επιβληθεί κυρώσεις σε αιρετούς, για τέτοιες παραλείψεις, όταν μάλιστα οι προϋπολογισμοί και απολογισμοί των Δήμων ελέγχονται κάθε χρόνο από τις διευθύνσεις εσωτερικών των οικείων Περιφερειών. 

Πώς είναι δυνατόν να αρνούνται Δημοτικά Συμβούλια με αποφάσεις τους να βεβαιώσουν το 2% μετά την 1/1/1998 που κατέστη υποχρεωτικό, και να μην οδηγούνται εκεί που πρέπει;

Σοβαρή υστέρηση λοιπόν σε αρκετούς Δήμους και στους ίδιους πόρους με απολύτως διακριτή τη συνυπευθυνότητα του Κράτους. 

Οφείλω να υπογραμμίσω ότι το συγκεκριμένο πρόβλημα δεν αντιμετωπίζεται με τον όγδοο κατά σειρά μηχανισμό ελέγχου που πρόκειται να θεσπιστεί στην Αυτοδιοίκηση.

Οι δαπάνες και οι ελεγκτικοί μηχανισμοί.

Στο ζήτημα των δαπανών ως προς το οικονομικό πρόβλημα των ΟΤΑ αξίζει να αναφερθούμε σε τρία θέματα.

· Πρώτα απ΄ όλα, η σύγκριση της εξέλιξης των δαπανών στην Αυτοδιοίκηση με το ευρύτερο δημόσιο, είναι τουλάχιστον ατυχής. Μόνο τα τελευταία τρία χρόνια το μόνιμο προσωπικό που υπηρετεί στους ΟΤΑ αυξήθηκε κατά 20% (νέες αρμοδιότητες, εκσυγχρονισμός, Γ΄ ΚΠΣ, διπλογραφικό, Καποδίστριας).   

· Η εξέλιξη του λειτουργικού κόστους αποφασίζεται ερήμην των οργάνων της Αυτοδιοίκησης και κατά κανόνα βέβαια δεν καλύπτεται με αντίστοιχα έσοδα. Δεν ισχυριζόμαστε ότι οι υπάλληλοι των Δήμων πρέπει ν΄ αμείβονται πενιχρά, τουναντίον. Η αύξηση όμως του λειτουργικού κόστους σε ανακολουθία με τους πόρους δημιουργεί τεράστιο πρόβλημα.

· Ευθύνες δε λείπουν και από τους αιρετούς σε αρκετές περιπτώσεις. 

-Ανοίγματα πέρα από τις πραγματικές δυνατότητες,

-Δημοπράτηση έργων χωρίς εξασφαλισμένες πιστώσεις, και

-Αλόγιστος δανεισμός, ιδιαίτερα σε μεγάλους Δήμους, 

συνθέτουν μια εικόνα που δεν είναι γενικευμένη, είναι όμως υπαρκτή. 

Και στην περίπτωση αυτή, η συνυπευθυνότητα του Κράτους είναι υπαρκτή και διακριτή, όπως στην περίπτωση των εσόδων. 

Μάλιστα, υπάρχει και μια άλλη κατηγορία ευθυνών αφού σε πολλές περιπτώσεις τέτοιου τύπου καταστάσεις αντιμετωπίζονται με τη μέθοδο των ¨γενναίων¨ εκτάκτων οικονομικών ενισχύσεων. 

Πέραν του ότι αυτές οι πρακτικές αφορούν λίγους, σε κάθε περίπτωση διαιωνίζουν το πρόβλημα γιατί η συγκάλυψη είναι προσωρινή. 

Η φύση και η έκταση του οικονομικού προβλήματος των ΟΤΑ επιβάλει την αναφορά σε τρία συγκεκριμένα ζητήματα.

1. Δεν είμαστε όλοι ίδιοι. Το πρόβλημα των διαφορετικών ταχυτήτων ανάμεσα στους ΟΤΑ της χώρας δυστυχώς εξακολουθεί να υπάρχει και μετά τον Καποδίστρια. Θέλω απλά να σημειώσω ότι σε πολλούς Καποδιστριακούς Δήμους οι Δήμαρχοι δεν παίρνουν ούτε τα έξοδα παράστασης.

2. Ανεξάρτητα απ΄ το ύψος  των Κεντρικών Αυτοτελών Πόρων, αυτοτελές πρόβλημα αποτελεί ο δαιδαλώδης και εξειδικευμένος τρόπος με τον οποίο αυτοί διατίθενται. Συγκεκριμένα για το 2003 πραγματικά Αυτοτελείς Πόροι είναι μόλις το 55%  επί του συνόλου. Θυμίζω ότι ο Ευρωπαϊκός Χάρτης Τοπικής Αυτονομίας ορίζει με σαφήνεια ότι «οι κεντρικά διατιθέμενοι πόροι προς τους ΟΤΑ πρέπει να αποφεύγεται κατά το δυνατόν να έχουν εξειδικευμένο χαρακτήρα». 

3. Η ανάγκη για πλήρη διαφάνεια στη διαχείριση των οικονομικών των ΟΤΑ αποτελεί από κάθε άποψη την ύψιστη προτεραιότητα για το θεσμό.

-Όχι μόνο γιατί αποτελεί καθολική απαίτηση των πολιτών,

-Ούτε μόνο γιατί αυτό απαιτεί το αίσθημα δικαίου, αλλά και γιατί

-Μόνον έτσι κατοχυρώνεται η μετεξέλιξη του θεσμού σύμφωνα με την ευρωπαϊκή πραγματικότητα.

Η θέση μας είναι πολύ συγκεκριμένη και διαυγής. 

Όχι απλά δεχόμαστε αλλά απαιτούμε την πλήρη εναρμόνιση των ελεγκτικών διαδικασιών με το Δημόσιο. 

Τονίζουμε την ανάγκη το όποιο ελεγκτικό σώμα να είναι εξειδικευμένο έτσι ώστε να υποβοηθηθεί το έργο των αιρετών, ιδιαίτερα στους Δήμους με ελλιπή στελέχωση. 

Η αφορμή και η αιτία για το εξειδικευμένο των ελεγκτικών μηχανισμών βρίσκεται στους πρόσφατους καταλογισμούς.

Μια σειρά καταλογισμών είναι απόλυτα εύλογοι και ικανοποιούν επιτέλους το αίσθημα δικαίου. 

Υπάρχει όμως σωρεία καταλογισμών που προκαλούν συναισθήματα που κινούνται μεταξύ της απορίας, της θυμηδίας και της αγανάκτησης. 

Καθολική απαίτηση 

η εφαρμογή της νομιμότητας.

Ανακεφαλαιώνοντας, είναι νομίζω προφανές ότι το σύστημα Αυτοδιοίκησης της χώρας βρίσκεται σε κρίση.

Το πρώτο και απόλυτα αναγκαίο βήμα για το ξεπέρασμα αυτής της κρίσης είναι η εφαρμογή της νομιμότητας από όλους και για όλους.

Αυτή είναι η κεντρική λογική της ομόφωνης πρότασης του Δ.Σ. της ΚΕΔΚΕ προς το συνέδριο και την Κυβέρνηση. 

Η πλήρης εφαρμογή των νόμων που ισχύουν τόσο για τη χρηματοδότηση των ΟΤΑ όσο και για τη διαχείριση των πόρων.

Η θέση αυτή είναι αδιαπραγμάτευτη και περιμένει την υπεύθυνη απάντηση της Κυβέρνησης προκειμένου το συνέδριο μας ν΄ αποφασίσει. 

Η Αυτοδιοίκηση δεν είναι κλάδος εργαζομένων για να πιέζει πριν τη Διεθνή Έκθεση Θεσσαλονίκης αλλά ισότιμος θεσμικός συνομιλητής της Κυβέρνησης.

Δεν είναι δυνατόν στην Ευρωπαϊκή Ένωση να είναι κατοχυρωμένος ο ισότιμος ρόλος της Αυτοδιοίκησης στην Τριμερή Εταιρική Σχέση και στη χώρα μας να αντιμετωπίζεται ως συμπλήρωμα του πολιτικού συστήματος. 

Οι κινητοποιήσεις μας στο βαθμό που δεν ικανοποιηθούμε πρέπει να θεωρούνται δεδομένες και καινοτόμες.

Σε καμιά περίπτωση πάντως δεν πρόκειται να σηκώσουμε μαύρες σημαίες στα Δημαρχεία γιατί τέτοιου χρώματος σημαίες υψώνουν όσοι πενθούν και παλαιότερα οι πειρατές. 

Είναι νομίζω κατανοητό ότι η πρόταση μας εκφράζει το απόλυτα αναγκαίο και ελάχιστα το ικανό. 

Πιο απλά, ξέρουμε καλά ότι η αποδοχή των θέσεων μας βγάζει την Αυτοδιοίκηση απ΄ την κρίση που αντιμετωπίζει σήμερα, αλλά δεν αποτελεί προοπτική για το θεσμό. 

Η θέση μας για τα οικονομικά της Αυτοδιοίκησης έχει περιγραφεί με ρηξικέλευθο τρόπο στο τελευταίο τακτικό μας συνέδριο το Δεκέμβριο του 2001 στη Θεσσαλονίκη. 

Φορολογική αρμοδιότητα αυστηρά οριοθετημένη απ΄ τη Βουλή, χωρίς πρόσθετες επιβαρύνσεις στους πολίτες, και μετατροπή των Κεντρικών Αυτοτελών Πόρων σε μηχανισμό σύγκλισης υπέρ των ασθενέστερων ΟΤΑ. Αυτών δηλαδή που η φοροδοτική ικανότητα της τοπικής κοινωνίας και της τοπικής αγοράς δεν εξασφαλίζει την αυτοτέλεια τους. 

Μόνον έτσι μπορούμε ν΄ ανοίξουμε το δρόμο για τη σύγκλιση με την ευρωπαϊκή πραγματικότητα απ΄ την οποία πόρρω απέχουμε. 

Είναι τεράστια η ευθύνη της Κυβέρνησης που μας έφερε σ΄ ένα τέτοιο συνέδριο, αναγκάζοντας μας να συζητούμε για τα αυτονόητα, αντί ν΄ ανοίγουμε το διάλογο σήμερα για την προοπτική του θεσμού στα πλαίσια της ευρύτερης πολιτικής συζήτησης με περιεχόμενο τη σύγκλιση μας, σε όλα τα επίπεδα, με την Ευρώπη.

Ο ρόλος του σύγχρονου κράτους

και οι αποκεντρωμένοι θεσμοί.

Ποιος είναι ο ρόλος του σύγχρονου κράτους και ποια η θέση των αποκεντρωμένων θεσμών;

Πώς επιτυγχάνεται η ισόρροπη περιφερειακή ανάπτυξη ή όπως αποκαλείται στα ευρωπαϊκά φόρα η εδαφική συνοχή;

Ποιες αποφάσεις πρέπει να ληφθούν για το διοικητικό σύστημα της χώρας;

Πώς μπορεί το Γ΄ ΚΠΣ να αποτελέσει πραγματικό εργαλείο για την πραγματική σύγκλιση της χώρας μας;

Σε τι ακριβώς συνίσταται ένας σύγχρονος Δήμος;

Τι σημαίνουν όλα αυτά για το σύστημα διακυβέρνησης της χώρας;

Ο διάλογος, έτσι κι αλλιώς, για όλα αυτά τα κρίσιμα ερωτήματα έχει, εκ των πραγμάτων, ανοίξει.

Ο νέος Κώδικας Δήμων και Κοινοτήτων βρίσκεται ήδη απλωμένος στο τραπέζι του διαλόγου.

Το Γ΄ ΚΠΣ έχει ανάγκη απλουστεύσεων προκειμένου να επιταχυνθεί η υλοποίηση του αλλά και η Αυτοδιοίκηση δεν πρέπει να επαίρεται για τις επιδόσεις της. 

Το διοικητικό σύστημα της χώρας και κυρίως ο Β΄ βαθμός Αυτοδιοίκησης, με αφορμή τον εκλογικό νόμο, βρίσκεται ξαφνικά στο επίκεντρο του πολιτικού διαλόγου.

Η έννοια της πραγματικής σύγκλισης αναδεικνύεται σε εθνικό στόχο απόλυτης προτεραιότητας.

Τέλος, βρισκόμαστε σε μια συγκυρία όπου αμφισβητούνται έντονα τα παραδοσιακά όρια κυριαρχίας του εθνικού κράτους. Η προσφυγή στην ενδυνάμωση των αποκεντρωμένων θεσμών δεν αποτελεί την απάντηση στην παγκοσμιοποίηση αλλά ένα αναγκαίο βήμα στη σύγχρονη πραγματικότητα. Όταν αυτή η επιλογή γίνεται σε χώρες όπου η Αυτοδιοίκηση διαχειρίζεται πάνω απ΄ το 50% του γενικού προϋπολογισμού του κράτους, μπορεί κανείς εύκολα να φανταστεί τι αποφάσεις πρέπει να παρθούν στη χώρα μας. 

Σ΄ αυτή τη συγκυρία όπως συνοπτικά περιγράφηκε, θέλω να τονίσω ότι απ΄ την πλευρά μας έχουμε απόλυτη συνείδηση των ευθυνών μας. 

Κανένας μας δεν έχει το δικαίωμα να μας οδηγήσει σε μια μάχη χαρακωμάτων με τις πλάτες στραμμένες στο μέλλον και τα βλέμματα στο παρελθόν . 

Κανένας μας δεν έχει το δικαίωμα να μετατρέψει τη συζήτηση για το σύγχρονο κράτος και τους αποκεντρωμένους θεσμούς σε μάχη εντυπώσεων και προεκλογικών σκοπιμοτήτων.

Κι όταν λέμε κανένας εννοούμε και την Κυβέρνηση και τα κόμματα και όλους εμάς τους αιρετούς της Αυτοδιοίκησης.

Από την πλευρά της Αυτοδιοίκησης θέλω να κάνω καθαρό και σαφές ότι καμιά εξέλιξη δεν μπορεί και δεν πρέπει να μας οδηγήσει να επιλέξουμε την απουσία και τη σιωπή σε μια περίοδο που οι έννοιες αποκέντρωση, αυτοδιοίκηση και περιφερειακή ανάπτυξη βρίσκονται αντικειμενικά στο κέντρο των πολιτικών εξελίξεων.

Καμιά δύναμη δεν μπορεί να μας εμποδίσει να αποτυπώσουμε τη γνώμη μας για το σύγχρονο και ισχυρό Δήμο.

Ο νέος Κώδικας Δήμων και Κοινοτήτων πρέπει να διαπνέεται από την ενσωμάτωση των σύγχρονων αρχών που ισχύουν σε όλη την Ευρώπη και να διασφαλίζει τρία βασικά χαρακτηριστικά.

I. Δήμος με αυτοτέλεια και αυτοδυναμία 

II. Δήμος με διαφάνεια στη διαχείριση 

III. Δήμος ανοιχτός στην κοινωνία των πολιτών.

Καμιά δύναμη δεν μπορεί να μας εμποδίσει να θέσουμε με έμφαση το ζήτημα της ισόρροπης περιφερειακής ανάπτυξης της χώρας ως την ύψιστη προτεραιότητα της τρέχουσας πολιτικής περιόδου.

Και βέβαια ισόρροπη περιφερειακή ανάπτυξη δε διασφαλίζεται με την αναδιανομή των Κεντρικών Αυτοτελών Πόρων που είναι το 3% του προϋπολογισμού του Κράτους.

Η αναδιανομή των ΚΑΠ είναι επιβεβλημένη και διασφαλίζει την ισότητα στο κρίσιμο ζήτημα της λειτουργικής αυτοτέλειας των ΟΤΑ.

Η ισόρροπη περιφερειακή ανάπτυξη μπορεί να προκύψει μόνο με ολοκληρωμένα αναπτυξιακά σχέδια για κάθε περιφέρεια της χώρας και με ένα πρόγραμμα αποκέντρωσης όχι απλά αρμοδιοτήτων αλλά συγκεκριμένων οικονομικών δραστηριοτήτων.

Να αναρωτηθώ για πολλοστή φορά γιατί άραγε πρέπει να υπάρχουν στρατόπεδα στο λεκανοπέδιο Αττικής. Ή μήπως ξεχνάμε ότι πρόκειται για οικονομική δραστηριότητα; 

Μήπως πάλι πρέπει να θυμίσω ότι η επιδότηση στις κρατικές αστικές συγκοινωνίες των Αθηνών και στον ιδιωτικό ΟΑΣΘ στη Θεσσαλονίκη κοστίζει 150 δις δρχ. το χρόνο, την ίδια ώρα που ο συνταξιούχος του ΟΓΑ μετακινείται στην πρωτεύουσα του νομού του με, περίπου, 400 δρχ.;  

Προχθές ξεκίνησε το επαγγελματικό πρωτάθλημα ποδοσφαίρου της Α΄ εθνικής κατηγορίας. Στο πρωτάθλημα συμμετέχουν δέκα ομάδες των Αθηνών, τρεις της Θεσσαλονίκης και τρεις ομάδες της Περιφέρειας. Η πραγματικότητα που αποτυπώνεται σ΄ αυτή τη θλιβερή εικόνα πολύ απλά δεν είναι αποδεκτή.

Κανένας δεν μπορεί να μας εμποδίσει να καταθέσουμε θαρρετά τη θέση μας για τον πρώτο και δεύτερο βαθμό Αυτοδιοίκησης. 

Μητροπολιτικές λειτουργίες 

και Δήμαρχος- Κυβερνήτης

Οι θεσμοί και οι δομές διοίκησης και αυτοδιοίκησης, πρέπει να είναι απλοί στη σύλληψη τους, να λαμβάνουν υπ΄ όψιν τις ιδιαιτερότητες της χώρας, να καθιστούν διακριτές τις ευθύνες διαφόρων επιπέδων και να υπηρετούν, πρωτίστως, την αρχή της αποτελεσματικότητας. 

Με μια τέτοια λογική προκύπτουν αβίαστα συμπεράσματα. 

· Περιφερειακή Αυτοδιοίκηση δε νοείται χωρίς αιρετό Περιφερειάρχη.        

· Οι δύο Μητροπόλεις, Αθήνα και Θεσσαλονίκη, μπορούν κάλλιστα να οργανώσουν τις μητροπολιτικές λειτουργίες με μορφή συνδέσμων των ΟΤΑ, με ex officio προέδρους τους Δημάρχους Αθηναίων και Θεσσαλονίκης. 

· Με την εξαίρεση της Κρήτης και πιθανόν Ρόδου, Κέρκυρας και Λέσβου, ο νησιώτικος χώρος μπορεί να οργανωθεί με το θεσμό του Δημάρχου- Κυβερνήτη. 

· Η περαιτέρω μετεξέλιξη του Καποδίστρια πρέπει να έχει ως βασικό κριτήριο το αδιαμφισβήτητο ιστορικό και οικονομικό κέντρο της κάθε περιοχής (πόλεις, κωμοπόλεις, κεφαλοχώρια). 

· Ανάλογα κριτήρια ιστορικά, πολιτισμικά, αναπτυξιακά μπορούν να οδηγήσουν στην οριστική επιλογή του αριθμού των Περιφερειών της χώρας. 

Καμιά δύναμη δεν μπορεί να μας εμποδίσει να συζητήσουμε γα τις τεράστιες δυνατότητες αλλά και τα μεγάλα προβλήματα που σχετίζονται με το Γ΄ ΚΠΣ. 

Το Γ΄ ΚΠΣ είναι το όχημα που μπορεί να μας οδηγήσει ταχύτητα στη σύγκλιση μας με την Ευρωπαϊκή Αυτοδιοίκηση. 

Οι προνοιακές δομές και τα Κέντρα Εξυπηρέτησης Πολιτών που δημιουργούνται σ΄ όλη τη χώρα δείχνουν το δρόμο.

Για το σκοπό αυτό το Νοέμβριο διοργανώνουμε θεματικό συνέδριο στη Θεσσαλονίκη με αποκλειστικό αντικείμενο το Γ΄ ΚΠΣ.

Θέλω να επαναλάβω για πολλοστή φορά ότι οι θέσεις μας είναι προτάσεις για δημόσιο διάλογο και όχι αιτήματα. 

Αποκέντρωση με Αυτοδιοίκηση χρειάζεται η χώρα και όχι εμείς οι Δήμαρχοι και οι Δημοτικοί Σύμβουλοι.

Στους δύσπιστους θέλω να κάνω γνωστό ότι η μοναδική χώρα που έχει τα τελευταία χρόνια θεαματικές επιδόσεις στην αντιμετώπιση της ανεργίας είναι η Δανία. 

Η μέθοδος, όπως αναλύθηκε πρόσφατα στη Ρόδο απ΄ τον αρμόδιο Υπουργό, ήταν πολύ απλά η κατάργηση της κεντρικής υπηρεσίας του Υπουργείου Εργασίας και του καθ΄ ημάς ΟΑΕΔ και το πέρασμα των πολιτικών για την απασχόληση στους Δήμους της Δανίας. 

Δεν ισχυρίζομαι ότι κάτι τέτοιο μπορεί να γίνει αύριο στη χώρα μας, θέλω όμως να τονίσω με έμφαση ποιο είναι το πραγματικό κόστος του υπερσυγκεντρωτικού κράτους για την κοινωνία και τους πολίτες.

Κυρίες και κύριοι

Αγαπητοί συνάδελφοι

Προσπάθησα στην ομιλία μου να αναδείξω τόσο το μέγεθος του οικονομικού προβλήματος της Αυτοδιοίκησης όσο και το βαρύτατο τίμημα της ενδεχόμενης καθυστέρησης ενός κύματος μεταρρυθμίσεων με επίκεντρο την αποκέντρωση, την αυτοδιοίκηση και την περιφερειακή ανάπτυξη της χώρας.

Στα χέρια της Κυβέρνησης βρίσκεται η ιστορική ευθύνη.

Από τον Υπουργό των Εσωτερικών που σήμερα εκπροσωπεί την Κυβέρνηση ουσιαστικά περιμένουμε την εγγυημένη εφαρμογή όλων των νόμων που διέπουν τα οικονομικά της Αυτοδιοίκησης και κυρίως του 1828 και του 2539. 

Μια καθαρή εξήγηση που θ΄ αλλάξει άρδην τη σχέση Κυβέρνησης και Αυτοδιοίκησης αφού μετά την τελευταία Συνταγματική αναθεώρηση αποτελούμε διακριτά μεν, αναπόσπαστα δε τμήματα της ενιαίας Πολιτείας. 

Από την πλευρά μας έχουμε δείξει πολλές φορές στο παρελθόν ότι προσπαθούμε συστηματικά να προσεγγίζουμε τα προβλήματα με κατανόηση, σοβαρότητα και ανοιχτοί πάντα στις αλλαγές που απαιτούν οι καιροί. 

Είμαστε αιρετοί της Αυτοδιοίκησης και δεν έχουμε άλλο δρόμο παρά τον

αγώνα για την πρόοδο των τοπικών κοινωνιών που μας έχουν εκλέξει.

Η πίστη στο θεσμό της Τοπικής Αυτοδιοίκησης μας ενώνει.

Το όραμα της αποκεντρωμένης Ελλάδας μας καθοδηγεί.

